CPF เตรียมเข้าซื้อกิจการ “Norfolk” ลุยขยายธุรกิจอาหารในศรีลังกา
CPF เตรียมเข้าซื้อกิจการ "Norfolk" มูลค่า 141 ลบ. ขยายธุรกิจอาหารในศรีลังกา
14 ก.ค. 2559

บริษัท เจริญโภคภัณฑ์อาหาร จำกัด (มหาชน) หรือ CPF ระบุว่า ที่ประชุมคณะกรรมการบริษัทมีมติให้เข้าซื้อเงินลงทุนในหุ้นสามัญของ Norfolk Foods (Private) Limited โดยให้ CPF Investment Limited (CPFI) ซึ่งเป็นบริษัทย่อย เข้าซื้อหุ้นจำนวน 2,752,800 หุ้น คิดเป็น 80% ของหุ้นที่ออกและชำระแล้วของ Norfolk จาก Expalanka Holdings PLC, Mr.Hebeeb Mohamed Ziauddin และ  Mrs.Ha,zathul Ziauddin ที่ราคาหุ้นละ 1.45 เหรียญสหรัฐฯ รวมเป็นเงินทั้งสิ้นประมาณ 4 ล้านเหรียญสหรัฐ หรือประมาณ 141 ล้านบาท โดยจะเข้าทำรายการภายในไตรมาส 3 ปี 59
นอกจากนี้ ตามสัญญาซื้อขายหุ้น CPFI มีสิทธิซื้อหุ้น (Call Options) อีก 20% ที่เหลือจากผู้ขาย และผู้ขายมีสิทธิ (Put Option) 20% ที่เหลือให้แก่ CPFI  ในวันครบรอบปีที่ 2 ปีที่ 3 และปีที่ 4 หลังจากการทำรายการครั้งแรก โดยค่าตอบแทนทั้งหมดที่ต้องชำระให้แก่ผู้ขายสำหรับการทำรายการครั้งที่สองจะคำนวณจาก 20% ของ 7.3 เท่า ของกำไรก่อนดอกเบี้ย ภาษี และค่าเสื่อมราคาของ Norfolk หักด้วย 20% ของหนี้สินสุทธิของ Nofolk ตามงบการเงินที่ผู้สอบบัญชีได้ตรวจสอบแล้ว สำหรับปีสิ้นสุดวันที่ 31 มี.ค.ก่อนที่จะมีการใช้สิทธิ อย่างไรก็ตาม ภายหลังจากการทำรายการครั้งแรกเสร็จสมบูรณ์ Norfolk  จะมีสถานะเป็นบริษัทย่อยทางอ้อมของ CPF  
ทั้งนี้ Norfolk จดทะเบียนจัดตั้งเมื่อวันที่ 3 ต.ค.37 ในประเทศศรีลังกา เป็นบริษัทที่ประกอบธุรกิจผลิตและจำหน่ายอาหารพร้อมรับประทาน เช่น ซาโมซ่า ไก่แปรรูป เนื้อสัตว์สอดไส้ชีส และไส้กรอก เป็นต้น ภายใต้ตราสินค้า Crescent โดยมีการจำหน่ายผ่านตัวแทนจำหน่าย โรงแรม ร้านอาหาร และ ร้านค้าปลีกในประเทศศรีลังกา
โดยปัจจุบัน Norfolk มีกำลังการผลิตรวมประมาณ 400 ตันต่อเดือน และมีส่วนแบ่งการตลาดอาหารพร้อมรับประทานในประเทศศรีลังกาประมาณ 21%  ทั้งนี้ ในงวดปี 58/59 (สิ้นสุด 31 มี.ค.59) Norfolk มียอดขาย 284 ล้านบาท กำไรสุทธิ 12 ล้านบาท สินทรัพย์ 154 ล้านบาท หนี้สินรวม 50 ล้านบาท ส่วนของผู้ถือหุ้น 104 ล้านบาท มูลค่าตามบัญชี 30.30 บาทต่อหุ้น  หรือ 124.38 รูปีต่อหุ้น จากทุนจดทะเบียนและทุนชำระจำนวน 246,500,000 รูปี ประกอบด้วยหุ้นสามัญจำนวน 3,441,000 หุ้น  